จีนจ้างยาสูบผลิตบุหรี่หรูขายดิวตี้ฟรี
การยาสูบรับจ้างจีนผลิตบุหรี่เกรดพรีเมียม ขายที่ร้านค้าปลอดภาษี เจาะตลาดนักท่องเที่ยว จีน ดีเดย์ 1 ต.ค.นี้
7 มิ.ย. 2561

การยาสูบรับจ้างจีนผลิตบุหรี่เกรดพรีเมียม ขายที่ร้านค้าปลอดภาษี เจาะตลาดนักท่องเที่ยว จีน ดีเดย์ 1 ต.ค.นี้
น.ส.ดาวน้อย สุทธินิภาพันธ์ ผู้ว่าการการยาสูบแห่งประเทศไทย (ยสท.) เปิดเผยว่า ยสท.ได้ลงนามบันทึกความเข้าใจ (เอ็มโอยู) โครงการบุหรี่นักท่องเที่ยวจีน กับบริษัท ชานซี จินเย่ ซายน์ แอนด์ เอ็ดดูเคชั่น กรุ๊ป และบริษัท ยูนนาน รีเอสเซ่น โทแบคโค เทคโนโลยี กรุ๊ป ในการรับจ้างผลิตบุหรี่ ตามความร่วมมือระหว่างยาสูบของไทยและสาธารณรัฐประชาชนจีน ในการผลิตบุหรี่ระดับพรีเมียม ขายเฉพาะในร้านค้าปลอดอากรหรือ ดิวตี้ฟรีไทย เน้นนักท่องเที่ยว ชาวจีนที่เดินทางมาไทย ตั้งเป้าหมายเริ่มจำหน่าย 1 ต.ค. 2561 ซึ่งจะตรงกับวันชาติจีน
"คนจีนนิยมซื้อบุหรี่เป็นของฝาก บุหรี่ที่จะผลิตครั้งนี้จะเป็นบุหรี่รสชาติแบบจีนเกรดพรีเมียมราคาแพง ซึ่งที่เกาหลีทำมาแล้วประสบความสำเร็จมาก ซึ่งในไทยมีนักท่องเที่ยวจีนมากกว่า จึงเชื่อมั่นว่าโครงการนี้จะประสบความสำเร็จ" น.ส.ดาวน้อย กล่าว
ทั้งนี้ จะตั้งชื่อหรือยี่ห้อเพื่อสื่อสารความเป็นไทย เช่น พัทยา ตุ๊กตุ๊ก สยาม รวมทั้งจะรับผลิตซองหรือกล่องครอบซองบุหรี่และมีแผนขยายการจำหน่ายในร้านดิวตี้ฟรีของจีนและซีแอลเอ็มวี